b'\n_START_ARTICLE_\nFludarabin\n_START_SECTION_\nIndikacije\n_START_PARAGRAPH_\nFludarabin se u\xc4\x8dinkovito uporablja pri kroni\xc4\x8dni limfocitni levkemiji, kjer so izidi bolj\xc5\xa1i kot pri zdravljenju z alkilirajo\xc4\x8dimi citostatiki (npr. s klorambucilom). Pri ne-Hodgkinovih limfomih se uporablja v kombinacijah s ciklofosfamidom, mitoksantronom, deksametazonom in rituksimabom. Pri akutni mieloi\xc4\x8dni levkemiji se daje v kombinaciji s citarabinom in granulocitne kolonije stimulirajo\xc4\x8dim faktorjem._NEWLINE_Zaradi zaviranja imunskega sistema se v\xc4\x8dasih daje tudi pri presaditvah kostnega mozga.\n_START_SECTION_\nFarmakologija\n_START_PARAGRAPH_\nFludarabin je purinski analog, ki se daje peroralno ali intravensko. Preko delovanja na DNK-polimerazo in ribonukleotidno reduktazo zavira sintezo DNK. Deluje tako na dele\xc4\x8de se celice kot na mirujo\xc4\x8de celice.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPojavi se lahko limfopenija, kar znatno povi\xc5\xa1a tveganje za oportunisti\xc4\x8dne oku\xc5\xbebe._NEWLINE_Povzro\xc4\x8da tudi slabokrvnost, trombocitopenijo in nevtropenijo, zaradi \xc4\x8desar je potrebno spremljanje bolnikovih krvnih vrednosti. Pri nekaterih bolnikih je potrebna transfuzija krvi in krvnih plo\xc5\xa1\xc4\x8dic ali injiciranje grenulocitne kolonije stimulirajo\xc4\x8dega faktorja za povi\xc5\xa1anje \xc5\xa1tevila nevtrofilcev._NEWLINE_S fludarabinom povezujejo tudi pojav avtoimunske hemoliti\xc4\x8dne anemije.'